**Agenda egopučista**

**13 teza o Davoru Bernardiću**

(Sadržaj 'Pisma' s komentarom)

**Lokalni izbori**

'''Bero' je kriv za katastrofalne rezultate na lokalnim izborima, posebno u Zagrebu gdje je osam godina bio predsjednik Gradske organizacije",

*tvrde egopučisti, uvjereni da su članovi stranke dementni te da se neće sjetiti kako Bero, nomionalno, već dvije godine nije predsjednik zagrebačke organizacije, a realno to nije u punom kapacitetu od kad ga je, prije pet godine, ponizio* ***Zoran Milanović*** *zabranivši mu da se kandidira za gradonačelnika.*

Raspuštanje organizacija, brisanje iz članstva, izborni inžinjering

"Bernardić, sa svojim krugom ljudi, raspušta brojne lokalne organizacije, isključuje veliki broj članova bez argumentacije i opravdanog razloga, mijenja izborna pravila, ne dopušta glasanja nekim članovima - sve u svrhu izbornog inženjeringa te manipulacije i netransparentnog provođenja unutarstranačkih izbora na lokalnim i županijskim razinama…",

*tvrde egopučisti. Pritom, sami određuju što jeste, a što nije 'opravdano' te ne navode kako tijekom tih (ne)uobičajenih unutarstranačkih procesa 'Bero i njegov krug ljudi' nisu, više od prethodnika, kršili propisanu proceduru. Osim toga, onaj tko obiteljski 'prljavi veš' iznosi na dvorište kako bi ga pokazao susjedima, svojima ne želi dobro. Ili želi, što je ovisno o tome tko su njegovi.*

Promašena medijska strategija

"Bernardić nesuvislo i neprimjereno komunicira na društvenim mrežama i u javnosti što izaziva ili podsmijeh ili zgražavanje u javnosti. On navodi kako je njegova jedina pogreška to što se previše pojavljivao u medijima, a one koji ga kritiziraju proziva da 'ruše SDP'. Istovremeno, potpuno izostaju prave političke reakcije i inicijative oko brojnih tema (pad gospodarstva, HDZ-ove afere)",

*tvrde egopučisti obrćući teze. Naime, prvo su Bernardića, na osobnoj razini, oni napali ispod pojasa - držeći kako zbog njegove osobne snage u stranci neće biti sankcionirani onako kako bi sankcionirani bili za vrijeme Milanovića ili Račana, a potom su mu zamjerili jer se prečesto i 'nesuvislo' branio. Da je 'Bero' imao minimalno razumnu unutarstranačku potporu, sa stranačkim drugaricama i drugovima ne bi morao ni suvislo ni 'nesuvislo' polemizirati. Naime, u normalnoj stranci, svaki unutarstranački štetočina bio bi munjevito izbačen, nakon čega ne bi postojala potreba da predsjednik s njima javno polemizira. O padu gospodarstva i HDZ-ovim aferama 'Bernardić i njegov krug' nisu mogli govoriti jer su ga u tome spriječili egopučisti - imperativno namećući sebe i svoje statuse u stranci primarnim temama SDP-a.*

Agrokor

"U aferi Agrokor Bernardićevo nasnalaženje, nejasne i kontradiktorne poruke (otvaranje kriznog stožera, SOS telefona za dobavljače, slikanje sa čokoladom i zeljem) rezultira neuspjehom inicijativa za smjenu ministara i Vlade, a HDZ je iz krivca za veliku aferu postao spasitelj Agrokora",

*tvrde egopučisti ne navodeći u čemu je Bernardić spriječio Klub zastupnika SDP-a da (Milanovićevski) 'dejstvuje' po protivniku.*

**Izgubljen koalicijski potencijal SDP-a**

"Bernardić je napao i opozicijske stranke (IDS, Glas, Pametno, Most i Živi zid) s optužbama da su spremni na koaliciju s HDZ-om. Opozicijske stranke uzvratile su Bernardiću da je izgubljen i neozbiljan. Mediji iz toga iščitavaju pripremu terena za koaliciju SDP-a s HDZ-om, a čak se govorilo o tajnim sastancima s Plenkovićem. Koalicijski potencijal SDP-a Bernardić je takvim ponašanjem sveo na nulu",

*tvrde egopučisti ne navodeći niti jedan jedini dokaz da je Bernardić razgovarao s HDZ-om, a kamoli dogovarao koaliciju s njima. Takav napad na čelnika stranke putem 'zabrinutih medija', ustvari, odgovara primarno HDZ-u, a potom i ostalim oporbenim strankama jer Bernardića predstavlja čovjekom koji ne zavređuje biti lider oporbe.*

**Politička irelevantnost**

"Promašeni i neuspješni pokušaji dodvoravanja premijeru Plenkoviću (pismo), predsjednici Kolindi Grabar Kitarović (odlazak na Pantovčak) i Katoličkoj crkvi (odlazak u prvi red na misi na Kaptolu, potpora 'demokršćanskoj frakciji SDP-a'), ekstremnoj desnici (čestitka Bujancu na vjenčanju) već od samog početku mandata. Umjesto 'pokušaja uspostave dijaloga o budućnosti Hrvatske' dogodilo se ismijavanje i njega osobno i SDP-a kojeg odvlači u političku irelevantnost. Slično se dogodilo i nakon sastanka sa sindikatima"

*tvrde egopučisti i pritom konfabuliraju, multipliciraju i podmeću. Naime, Bernardićeva 'irelevantnost' je, prije svega, posljedica činjenice da se više bavi unutarstranačkom opozicijom nego državnom pozicijom. Umjesto da ih je, odmah, statutarno, situirao te s vrhom stranke, permanentno, brusio strategiju, taktiku i operatiku kako bi što uspješnije operacionalizirao stranačke politike on je bio prinuđen, svakodnevno, baviti se nadzemnim medijskim terorizmom egopučista i podzemnim pregrupiranjem vlastitih suboraca.*

## Milan Bandić

"Davor Bernardić koketira s **Milanom Bandićem**, odlazi s njim na misu u BiH i na večeru u Zelinu. Vrhunac svega su pregovori sa **Slobodanom Ljubičićem** temeljem kojih je SDP izgubio 10 milijuna kuna i odrekao se revizije presude. Na sve to, Bandić je izvrijeđao SDP da su miševi, da su njegova 'djeca' koja su bila zločesta, a Bernardić šuti",

*tvrde egopučisti i pritom ne iznose niti jedan dokaz da su Bernardićevi postupci nanijeli materijalnu štetu SDP-u, niti navode i jedan primjera vrijedan slučaj gdje su Bandiću pokazali zube, kakve bi Bernardić pokazivati trebao.*

Politički tajnik

Nakon informacije da je **Kolinda Grabar Kitarović** 2015. pokušala instalirati neustavnu vladu u kojoj bi bio i **Davorko Vidović**, Vidović napada one koji ga kritiziraju zbog toga („pa-pa, vi ste pušiona, zbogom indijanci“). Bernardić to naziva „predlanjskim snijegom“ i nikako ne reagira, a Vidović, inače savjetnik u HGK koji nije uspio biti izabran na Konvenciji SDP-a, postaje mu glavni zaštitnik 'lika i djela' te ideolog, pisac programa, politički tajnik i pobornik izbacivanja svih koji drugačije misle ili javno istupaju (uspoređujući ih sa **Slobodanom Miloševićem**), pritom zaboravljajući na svoje javne istupe u ultradesnim medijima (Bujica, 25.10.2014.) u kojima je otvoreno napadao SDP-ovu Vladu, premijera i predsjednika stranke",

*iznose egopučisti jedan od 'kolosalnijih' 'Berinih' kikseva.*

Neaktivnost u saboru

"Iako je zastupnik već 10 godina, Davor Bernardić ne pojavljuje se gotovo nikad u Saboru, ne dolazi na Klub zastupnika, čak ni na nedavnoj raspravi oko konzervativnih referendumskih inicijativa nije ga bilo. Umjesto toga, on po terenu obilazi gulašijade i turnire u beli kako bi obećavao članovima mjesta na listama. U Ogulinu je Bernardiću predloženo da preuzme vođenje Kluba – ODBIO JE",

*velikim slovima poentiraju egopučisti, jer 'Bero' nije htio predsjednik Kluba biti. A, inzistiranjem da predsjednik stranke bude predsjednik Kluba, ustvari, žele ga s razine predsjednika Stranke spustiti na razinu šefa operative u Saboru. Kad vođa oporbe, što aktualni predsjednik SDP-a po funkciji jeste, govori u Saboru onda to treba biti 'događaj mjeseca ili godine', a kad govori predsjednik Kluba, onda to može biti 'događaj dana'. Ovaj zahtjev egopučista još jedan je dokaz kako oni, ustvari, mjesto i ulogu svoga predsjednika žele trivijalizirati, a Bernardićevo prihvaćanje njihova prijedloga na sjednici Predsjedništva u četvrtak, ustvari, još jedan je njegov oportunistički iskorak - unazad, ako nije odlučan korak k odstranjivanju egopučista iz stranke.*

## Prijetnje izbacivanjima i sankcijama za političke neistomišljenike

"'Izbacivanje ili obračun nikome ništa nije dobro donijelo. Zato sam protiv izbacivanja. Treba naći snagu za zajedništvo.' (Izjava, 4.6.2014.), 'Olako smo se odrekli nekih ljudi, moramo početi okupljati. Ja sam uvijek protiv izbacivanja.' (HRT4, 25.1.2016.), 'Mene se nitko ne mora bojati jer se nikada nisam revanšistički obračunavao s neistomišljenicima.' (Dalmatinski portal, 26.10.2016.), 'Glasao sam, recimo, protiv raspuštanja splitskog ogranka kada nitko nije bio protiv. Bio sam protiv izbacivanja mnogih članova i članica.' (Jutarnji list, 11.10.2016.), 'Bio sam protiv raspuštanja članstva zato što kad jednom nešto razrušite teško je vratiti natrag izgubljenu snagu. Ljude je najlakše odbaciti, ali time radite i najveću štetu.' (Dalmatinski portal, 26.10.2016.) - samo su neke od njegovih izjava s kojima je došao na čelo SDP-a. Sada pokušava raditi suprotno predlažući sankcije protiv istaknutih članova",

*nabrajaju egopučisti sadržaj 'Berinog' kopernikanstva, ne pomisleći pritom, Bože, zar smo toliko zastranili da čak i dobričina kakav 'Bero' jeste, prema nama se odnosi kao prema unutarstranačkim štetočinama.*

**Pismo**

"Kad mu je **predano pismo**, on ga je spremio u džep ne želeći o njemu raspravljati, uz smiješno obrazloženje da 'nije urudžbirano'. Početkom svibnja zastupnici su na sjednici tražili zajedničku sjednicu Kluba zastupnika i Predsjedništva kako bi se raspravljalo o problemima – ODBIO JE",

*začuđeno, velikim slovima kliču egopučisti niti ne pomislivši da je 'Bero', možda, konačno, shvatio kako bi razgovorom, ustvari, dao im legitimitet untarstranačkih sugorovnika - što su oni svojim pučističkim istupima u javnosti odavno izgubili. Budući da Partija to još uvijek nije verificirala, bavi se odmetnutim, a ne lojalnim članstvom i politikom koju bi u ime njih trebala voditi. Bavi se piscima 'Rezolucije I*nformbiro-a', a ne 'Pisma Beri'.

**'Bero' se bori za svoju fotelju**

Bernardić "poziva na suzdržavanje od kritičkih medijskih istupa o stranačkim temama, a sam plasira u medije 'intervju sa samim sobom', medijski istupa te optužuje i kritizira kolege iz stranke. Njegovi suradnici javno u medijima napadaju kritičare, prozivajući ih da se samo bore za vlastite fotelje, a, zapravo, jedini **koji se bori za svoju fotelju**, i po cijenu raspada SDP-a, upravo je on - Davor Bernardić. Osim toga, iracionalno je u 21. stoljeću zahtijevati da se u političkom djelovanju ne koriste medijski istupi. U medije izlaze svi i ako se traže sankcije za jednog onda to treba biti za sve: i za Bernardića i za Komadinu i za Davorka Vidovića i za osam gradonačelnika i tako dalje",

*sad već praveći se ludima, u svome* ***pismu*** *nastavljaju lupetati egopučisti. Naime, ne bori se Bernardić za svoju fotelju - jer on u njoj već sjedi - nego to čine egopučisit. Žele ga iz fotelje maknuti kako bi sami u nju sjeli. I to čine po cijenu raspada stranke, do kojeg bi i moglo doći ako se 'Davor Bernardić i njegov krug' ne uozbilje i ne počnu Partiju spašavati od vlastohlepnih političkih hijena koje su osjetile kako bi, svaka od njih, mogla napiti se sa sinekurskih izvora - od Iblera do Brisela.*

**Devedesetorica 'najistaknutijih'**

Bernardić "zaboravlja da se u toj kritici okupilo **90 najistaknutijih članova SDP-a**, među kojima je većina svih SDP-ovih pobjednika na lokalnim izborima (gradonačelnika i načelnika) iza kojih stoje najjače SDP-ove organizacije. Svi oni žele **pobjednički SDP**, a to je moguće jedino s novim vodstvom jer Bernardić svoju priliku nije iskoristio i s njim na čelu SDP putuje u političku irelevantnost",

*prijeteći osobnim pseudovrijednostima 90-orice, egopučisti se hvale onime čega se pošteni i pametni ljudi stide. Naime, suspektni su oni koji,* ***po svaku cijenu****, žele vlast kako bi oživotvorili svoje politike, a opasni su oni koji po svaku cijenu vlast žele i kad je ona sama sebi svrha. Kao u slučaju onih koji unutarstranačku vlast poštuju samo ako je ona u njihovim rukama.*

**Kriza vodstva u SDP-u**

"Prijetnje sankcijama i njihovo eventualno izglasavanje (i to po protustatutarnoj proceduri) za te istaknute članove koji su se usudili progovoriti o lošem stanju i krizi vodstva u SDP-u, samo doprinose daljnjem urušavanju SDP-a i pokazuju da demokratski dijalog među članovima stranke nije moguć i da je Bernardićeva predizborna parola 'prvi među jednakima' bila najobičnija obmana",

*tvrde egopučisti, mada je upravo obrnuto. Naime, zbog toga što 'Bernardić i krug njegovih ljudi' nisu u korijenu spriječili napade na vodstvo i samu stranku, nakon dvije godine permanentnog podrivanja autoriteta predsjednika, on i stranka izgubili su 40 posto svoje polit-burzovne vrijednosti.*

Za razliku od egopučista, koji su nelegitimno, nakon Konvencije 2016., pokrenuli personalni unutarstranački rat i time Partiji nanijeli ogromnu štetu, potpisnik ovih komentara, potpuno legitimno, prije Konvencije 2000., suprotstavio se statuiranju rigidnog predsjedničkog ustroja stranke i izgubio. Mada je 16 godina kasnije Stranka usvojila moje stavove, ne znači da sam tada o Račanu mogao govoriti ono što sada egopučisti govore o Bernardiću. Ako sam poštovao dotadašnje drugarice i drugove te Partiju u cjelini. A jesam. Pritom, potpuno je irelevantno kako se tada zvao ili kako se sada zove predsjednik Stranke.

Jerko Zovak